Huisskoonmaak - www.bybelkennis.co.za
Huisskoonmaak – Jan van der Watt
Ek verwys na die huisskoonmaak artikel.My dogter is nou 10 jaar oud. Sy het so twee jaar terug alleen begin slaap in haar eie kamer. Dit is nou twee jaar van hel. Sy slaap glad nie deur nie. Party aande slaap sy saam met my en my man op die bed. Partykeer op die grond langs ons bed of in ons badkamer op die vloer. Ek het haar al gevra wat fout is en dan praat sy net van die oom wat haar nie wil uitlos in haar kamer nie. Nou ek kan glad nie sulke goed voel of sien nie en my man glo nie aan die bonatuurlike goed nie. Maar om my kind te help het ek al mense rondom my gaan vra vir raad. Ek het al my huis met olyfolie geseën en sout gegooi. Ek het die Bybel ook al oop op haar bedkassie gelos. Niks help nie. Die naweek was een van ons vriende se ma hier gewees om iets te kom haal. Toe sy hier inkom het sy sommer dadelik na Elani se kamer gegaan en die deur toe gemaak. Sy het 'n half uur later uitgekom en gesê sy sien goed. Sy het 'n man, vrou en twee kinders gesien en gevra om uit die huis te gaan, maar hulle het geweier. Wat moet ek nou doen ek is so magteloos. Môre begin die skool en ek sal graag iets wil doen voordat die skool uitkom. Dit begin regtig ons as familie beinvloed. Ons baklei baie wat ons nooit voorheen gedoen het nie. Elkeen is iewers in die huis maar praat glad nie meer met mekaar nie. Boonop alles is my skoonpa ook nou die 11de Desember oorlede. Dit vat verskriklik aan my. Ek moet al sy goed alleen uitsorteer en niemand besef hoe erg dit vir my is nie. Hy was my eie pa gewees. Ek kon alles met hom deel. My regte pa wil ek nie oor praat nie. Ek is nou op antidepressante gesit en slaappille want die dokters het gese ek is baie erg depressed. Dit voel net nie meer of ek lus is vir die lewe nie. op hierdie stadium raak alles net te veel. Partykeer voel dit vir my of ek net 'n einde aan my lewe wil maak. Ek voel regtig dood en my twee dogters praat nie eers meer met my nie. Hoe kan ek die mense uit my huis uit kry dat ek weer kan vrede in my huis he. Hoe kan ek bid?
Bybelkennis.co.za is 'n webblad waar ons oor Bybelse sake probeer inligting deurgee. Ons kan ongelukkig nie berading oor die internet doen nie. Tog het ons baie simpatie en empatie met mense wat deur moeilike tye gaan. Daarom het ons met 'n baie goeie beradingsinstansie gereël om ons lesers te help, naamlik Coram Deo in Pretoria. Ons stuur e-posse waarin mense vir hulp vra aan hulle deur. Hulle sal help sover hulle kan en hulle vermoëns strek.
Wat bogenoemde saak betref, net 'n paar opmerkings.
A) moenie die krag van suggestie vergeet nie. Ek kan onthou dat ek as kind ook soms bang was vir die donker en ook allerhande dinge gesien het (wat geblyk het nie daar te wees nie). (Vandag se kinders in ons traumatiese samelewing het dit nog baie moeiliker omdat die vlakke van vrees in ons land baie hoër is). As iemand toe vir my gesê het dat dit werklik geeste was en sout en olie ens. begin strooi het, sou ek begin glo het in die geeste, en dit sou vir my 'n realiteit geword het soos wat my familie vir my was. Ek sou dan net banger geword het. 'n Mens bou dus so 'n realiteit vir jouself op waarvoor jy dan self bang word.
B) Die geeste wat gesien word in die kamer weet blykbaar nie hoe om by 'n deur uit te gaan nie, wat hulle is net in die kamer. Waarom is hulle nie ook elders nie? Dit hang tipies saam met suggestie. As jy die hele tyd suggereer daar is 'n gees in die kamer gaan almal hom daar soek – omdat daar nie gesuggereer word dat die gees buite die kamer is nie, sien jy hom ook nie daar nie.
C) Die patroon van suggestie gaan moeilik afgebreek word en daarvoor is hulp nodig.
D) Almal sukkel soms met slaap – sommige meer as ander. As jy wakker lê en nog bang is ook, kan jou gedagtes wilde draaie met jou loop. Die feit dat die dogter by haar ouers tog aan die slaap raak is bewys dat sy daar sekuur en veilig voel. Die vrees en angs is dan weg en dit speel nie parte met haar gedagtes nie.
E) Onthou dat die Bybel duidelik sê dat die Here en sy Gees sterker is as enige ander geestelike mag. Om die waarheid te sê, die Heilige Gees woon in ons – ons is sy tempels (1 Kor 3:16). Al sou daar geeste rondom ons wees, die sterkste Gees van almal woon in ons.